b'\n_START_ARTICLE_\nUskovnica\n_START_SECTION_\nIme\n_START_PARAGRAPH_\nIme je leta 1489 zapisano kot Luskowincza in Vluskolnitzi, v nem\xc5\xa1kem tisku na Slovenskem prvi\xc4\x8d 1866 kot Uskovnica, v sloven\xc5\xa1\xc4\x8dini pa v pripovedi Janeza Mencingerja Moja hoja na Triglav leta 1897, in sicer kot Luskovnica, Uzkolnica in po izgovoru doma\xc4\x8dinov V\xc3\xbaskovnica. Alojz Rihter\xc5\xa1i\xc4\x8d je v Planinskem vestniku 1906 ime pisal kot Leskovnica. Njegovo etimologijo je  v istem \xc4\x8dasopisu 1910 potrdil Luka Pintar in zavrnil Kogov\xc5\xa1kovo izvajanje imena iz glagola osekati (tudi v PV). Danes velja, da je ime nastalo verjetno iz pozabljenega rastlinskega imena luska (Du\xc5\xa1an \xc4\x8cop: Imenoslovje zgornjesavskih dolin, Marko Snoj: Etimolo\xc5\xa1ki slovar slovenskih zemljepisnih imen).\n_START_SECTION_\nZgodovina\n_START_PARAGRAPH_\nUskovnica je bila poznana turistom v 19. stoletju kot to\xc4\x8dka pri vzponu na Triglav Alba Hintner jo je imenovala "oaza miru". Kot literarno dogajali\xc5\xa1\xc4\x8de se pojavlja pri Mencingerju, v alpinisti\xc4\x8dnem romanu Ivana Bu\xc4\x8derja \xc4\x8cez steno (1933), v Jalnovi povesti Cvetkova Cilka (1938), v romanu Jo\xc5\xbeeta Razorja Nazaj ve\xc4\x8d ne gremo (1941) in v povestih Nade Mati\xc4\x8di\xc4\x8d (Mojih pet bi\xc4\x8dev, Hoja za o\xc4\x8detom, Balada o boru), ki je v svoji ko\xc4\x8di na Uskovnici pre\xc5\xbeivljala po\xc4\x8ditnice. Pred drugo svetovno vojno so imeli Hrvatovi iz Srednje vasi na Uskovnici hotel z osmimi sobami, ki so ga leta 1944 Nemci po\xc5\xbegali, vojna je prekinila tudi gradnjo okrevali\xc5\xa1\xc4\x8da za tuberkulozne bolnike._NEWLINE_Med drugo svetovno vojno so se na Uskovnici zadr\xc5\xbeevali partizani Jeseni\xc5\xa1ko-bohinjskega odreda. 11. novembra 1944 jih je napadlo 500 pripadnikov nem\xc5\xa1ke policije in vojske in partizani so se po kraj\xc5\xa1em streljanju umaknili. Nemci so po\xc5\xbegali 150 stavb na Uskovnici in na planini Praprotnici, pomotoma ustrelili ter vrgli v ogenj doma\xc4\x8dina Janeza Oblaka (z vzdevkom Konzul), ki je stalno \xc5\xbeivel na planini in je bil sicer v slu\xc5\xbebi vremenskega opazovalca za nem\xc5\xa1ko letalstvo, in odgnali s sabo 40 glav \xc5\xbeivine, ki je bila po partizanskem ukazu ostala na planini. Janezu Oblaku in \xc5\xa1e trem \xc5\xbertvam je posve\xc4\x8den spomenik v bli\xc5\xbeini nekdanje sirarne na Uskovnici. Po vojni so bili stanovi in staje zgrajeni na novo, precej so jih pokupili me\xc5\xa1\xc4\x8dani za svoje po\xc4\x8ditni\xc5\xa1ke potrebe. Tu so po\xc4\x8ditnikovali zdravnik in politik Anton Brecelj (na P\xc5\xa1incu), njegova sinova ortoped Bogdan in pravnik Marijan, potomci alpinistov Eda Der\xc5\xbeaja in Mire Marko Debelak, kanuist Du\xc5\xa1an Tuma, slavistka Marija \xc5\xbdagar, novinar Jo\xc5\xbee Hude\xc4\x8dek, igralka Milena Grm, popotnik Tomo Kri\xc5\xbenar.\n_START_SECTION_\nTurizem\n_START_PARAGRAPH_\nPlanina je izhodi\xc5\xa1\xc4\x8de za ture: Veliki Dra\xc5\xa1ki vrh (2243 m) \xc4\x8dez Studorski preval, 3h 30\', in Vi\xc5\xa1evnik (2050 m) \xc4\x8dez Srenjski preval, 3h. Prehodi do drugih postojank: Blejska ko\xc4\x8da na Lipanci (1630 m) \xc4\x8dez Srenjski preval in po pobo\xc4\x8djih Debelega in Lipanskega vrha, 4h; Vodnikov dom na Velem polju (1817 m) \xc4\x8dez planini Trstje in Tosc 3h ali \xc4\x8dez Studorski preval 3h30; Planinska ko\xc4\x8da na Vojah (690 m), 1h 30; hotel \xc5\xa0port na Goreljku (1250 m) \xc4\x8dez Rudno polje, 2h 30._NEWLINE_Planina je lahko tudi vmesna to\xc4\x8dka za gorsko kolesarjenje (npr. Pokljuka-Srednja vas ali Pokljuka-Zajamniki).\n_START_SECTION_\nKo\xc4\x8da na Uskovnici\n_START_PARAGRAPH_\nKo\xc4\x8do je zgradilo Planinsko dru\xc5\xa1tvo Bohinj-Srednja vas in jo odprlo 10. julija 1955. Leta 1965 so ko\xc4\x8do obnovili in pove\xc4\x8dali. Leta 1981 so jo v spomin na borce Jeseni\xc5\xa1ko-Bohinjskega odreda, ki so se bojevali tudi na tem obmo\xc4\x8dju, poimenovali po tem odredu, leta 1994 pa so ji vrnili splo\xc5\xa1no ime. Ko\xc4\x8da nudi 2 gostinska prostora s 100 sede\xc5\xbei, 46 postelj v 16 sobah; poleg tega pa je na voljo \xc5\xa1e lo\xc4\x8den prostor za zaklju\xc4\x8dene dru\xc5\xbebe v bli\xc5\xbenji sirarni, kjer je na voljo dodatnih 28 le\xc5\xbei\xc5\xa1\xc4\x8d. Lokacija ko\xc4\x8de: 46\xc2\xb019\xe2\x80\xb213.91\xe2\x80\xb3N 13\xc2\xb054\xe2\x80\xb233.98\xe2\x80\xb3E\n_START_SECTION_\nDostopi\n_START_PARAGRAPH_\nDostop z avtom iz Srednje vasi (na koncu delno kolovoz) in z Rudnega Polja (pe\xc5\xa1 ali z avtom, zadnji del spet kolovoz).'